Sjokktall om bilbeltebruk
I tallmaterialet som ligger til grunn for Hordaland fylkeskommunes handlingsplan for trafikksikring de kommende årene, går det fram at 43 prosent av de som dør i bil på norske veier ikke brukte bilbelte, melder NRK. Til sammenligning viser statistikk fra Statens vegvesen at 97 prosent av norske bilførere kjører med sikkerhetsbeltet på seg. Avdelingsdirektør Olav Finne i Vegvesenet er svært overrasket over det høye tallet. - Det er jo et tragisk tall som sier alt om hvor viktig det er å sikre seg i bilen, sier Finne til NRK. Han mener oppmerksomheten rundt sikkerhet i bil nå har vært så stor over tid at politi og Vegvesenet ikke kan gjøre stort for å få de resterende tre prosentene av bilførerne til å feste beltet. - Det offentlige har gjort det som er mulig for å øke andelen for bilbeltebruken, og vi har fått den helt opp i 97 prosent. Da føler jeg at det er et privat ansvar, sier Finne.
Nesten halvparten av dem som mister livet i ulykker på norske veier kjører uten bilbelte.